b'\n_START_ARTICLE_\nAarne Forsman\n_START_PARAGRAPH_\nAimo Aarne Anton Forsman (8. marraskuuta 1884 Oulu \xe2\x80\x93 22. lokakuuta 1921 Haapam\xc3\xa4ki) oli suomalainen valokuvaaja. _NEWLINE_Oulussa syntynyt Forsman k\xc3\xa4vi kuusi luokkaa Oulun lyseota. Aarnen is\xc3\xa4 Anton Oskar Forsman oli toiminut kyseisen lukion rehtorina. Aarne Forsman muutti vuonna 1902 Keuruulle, jossa p\xc3\xa4\xc3\xa4si harjoittelijaksi Suomen Valtion Rautateiden palvelukseen. Kuuden vuoden harjoittelun j\xc3\xa4lkeen Forsman nimitettiin rautaties\xc3\xa4hk\xc3\xb6tt\xc3\xa4j\xc3\xa4n virkaan Kannuksen rautatieasemalle. Kannuksesta h\xc3\xa4n siirtyi s\xc3\xa4hk\xc3\xb6tt\xc3\xa4j\xc3\xa4ksi Orismalan asemalle 1919. Lokakuun 22. p\xc3\xa4iv\xc3\xa4 1921 Forsman siirtyi uuteen virkaan Haapam\xc3\xa4en asemalle. Samana p\xc3\xa4iv\xc3\xa4n\xc3\xa4 h\xc3\xa4net kuitenkin murhattiin Haapam\xc3\xa4ell\xc3\xa4. Murhan tekij\xc3\xa4st\xc3\xa4 tai motiivista ei ole s\xc3\xa4ilynyt tietoja._NEWLINE_Varsinaisen p\xc3\xa4iv\xc3\xa4ty\xc3\xb6ns\xc3\xa4 ohella Forsman toimi kiert\xc3\xa4v\xc3\xa4n\xc3\xa4 valokuvaajana l\xc3\xa4hinn\xc3\xa4 Oulun ja Keuruun seuduilla. Valokuvia on s\xc3\xa4ilynyt yli 700 vuosilta 1903-1920.'